ΑΠΌΦΑΣΗ ΤΗΣ ΕΠΙΤΡΟΠΉΣ της 15ης Δεκεμβρίου 2008 για τη σύσταση ομάδας εμπειρογνωμόνων της αγοράς για τα συστήματα πληρωμών (2009/72/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, Εκτιμώντας τα ακόλουθα: (1) Ένας από τους κύριους στόχους της Κοινότητας είναι να εξασφαλιστεί η ομαλή λειτουργία της εσωτερικής αγοράς, της οποίας οι υπηρεσίες πληρωμών αποτελούν ουσιαστικό μέρος. Στο πλαίσιο της ταχείας καινοτομίας και τεχνολογικής προόδου, είναι σημαντικό για την εσωτερική αγορά να υπάρξουν υγιή, φιλικά προς το χρήστη, αποτελεσματικά και ασφαλή συστήματα πληρωμών, προς όφελος τόσο των φορέων παροχής υπηρεσιών όσο και των χρηστών. (2) Σύμφωνα με τις αρχές της βελτίωσης της νομοθεσίας, η Επιτροπή αποδίδει μεγάλη σημασία στην κατάλληλη διαδικασία διαβουλεύσεων με τα διάφορα ενδιαφερόμενα μέρη, ιδίως τους φορείς παροχής υπηρεσιών πληρωμών και τους χρήστες των υπηρεσιών αυτών, για την ανάπτυξη της πολιτικής που θα διέπει τα συστήματα πληρωμών. Για το λόγο αυτό, η Επιτροπή θα χρειαστεί ενδεχομένως να αξιοποιήσει την πείρα των ειδικών μέσω ενός συμβουλευτικού οργάνου. (3) Είναι συνεπώς απαραίτητο να συσταθεί ομάδα εμπειρογνωμόνων για την αγορά συστημάτων πληρωμών και να προσδιοριστούν τα καθήκοντα και η διάρθρωσή της. (4) Όπως αναφέρεται στη Λευκή Βίβλο της Επιτροπής με τίτλο «Πολιτική για τις χρηματοπιστωτικές υπηρεσίες 2005-2010», η Επιτροπή αποδίδει μεγάλη σημασία στην αναλογική εκπροσώπηση των χρηστών. Συνεπώς, η ομάδα πρέπει να βοηθήσει την Επιτροπή να επωφεληθεί από την πλέον κατάλληλη εκπροσώπηση των ενδιαφερόμενων μερών. (5) Η ομάδα πρέπει να απαρτίζεται από άτομα με την απαιτούμενη εμπειρογνωμοσύνη στον τομέα των συστημάτων πληρωμών. Πρέπει, ωστόσο, να περιορίζεται σε εκπροσώπους ενδιαφερόμενων του ιδιωτικού τομέα, δεδομένου ότι οι δημόσιες αρχές και οι κεντρικές τράπεζες διαθέτουν τη δική τους συμβουλευτική ομάδα στον τομέα των συστημάτων πληρωμών. (6) Η ομάδα θα επικουρεί την Επιτροπή κατά την κατάρτιση και εφαρμογή της πολιτικής με αντικείμενο τα συστήματα πληρωμών. (7) Πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της νέας ομάδας εμπειρογνωμόνων, με την επιφύλαξη των κανόνων για την ασφάλεια που προσαρτήθηκαν στον εσωτερικό κανονισμό της Επιτροπής με την απόφαση 2001/844/ΕΚ, ΕΚΑΧ, Ευρατόμ (1). (8) Η επεξεργασία δεδομένων προσωπικού χαρακτήρα που αφορούν μέλη της ομάδας πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (2), ΑΠΟΦΑΣΙΖΕΙ: Άρθρο 1 Ομάδα εμπειρογνωμόνων της αγοράς για τα συστήματα πληρωμών Με την παρούσα απόφαση συγκροτείται ομάδα εμπειρογνωμόνων της αγοράς για τα συστήματα πληρωμών (εφεξής «η ομάδα»). Άρθρο 2 Καθήκοντα Τα καθήκοντα της ομάδας είναι τα ακόλουθα: α) να επικουρεί την Επιτροπή κατά την κατάρτιση νομοθετικών πράξεων ή πρωτοβουλιών πολιτικής με αντικείμενο τα συστήματα πληρωμών, συμπεριλαμβανομένων των ζητημάτων πρόληψης της απάτης σε σχέση με τον κλάδο των πληρωμών και τους χρήστες των σχετικών υπηρεσιών· β) να προωθήσει την κατανόηση σχετικά με την έμπρακτη εφαρμογή της εν λόγω πολιτικής· γ) να ανταλλάσσει απόψεις σχετικά με τις πλέον πρόσφατες βέλτιστες πρακτικές και να μεριμνήσει ώστε να παρακολουθούνται τα πιθανά ζητήματα που παρουσιάζουν ενδιαφέρον για την αγορά. Άρθρο 3 Διαβουλεύσεις Η Επιτροπή μπορεί να συμβουλεύεται την ομάδα για οποιοδήποτε θέμα με αντικείμενο τα συστήματα πληρωμών, συμπεριλαμβανομένων των ζητημάτων πρόληψης της απάτης σε σχέση με τον κλάδο των πληρωμών και τους χρήστες των σχετικών υπηρεσιών. Άρθρο 4 Σύνθεση - Διορισμός 1. Η ομάδα απαρτίζεται το πολύ από 50 μέλη. 2. Η Επιτροπή διορίζει τα μέλη της ομάδας από εμπειρογνώμονες στον τομέα που αναφέρεται στο άρθρο 2 μετά από προκήρυξη εκδήλωσης ενδιαφέροντος, επιλέγοντας μεταξύ οποιωνδήποτε από τον κύκλο των ακόλουθων προσώπων: α) εκπροσώπων του κλάδου των πληρωμών, συμπεριλαμβανομένων των εταιρειών και των ενώσεων· β) εκπροσώπων των χρηστών των υπηρεσιών πληρωμών, συμπεριλαμβανομένων των εταιρειών και των ενώσεων· γ) εκπροσώπων ιδιωτικών φορέων που συνδέονται στενά με την πρόληψη της απάτης κατά τις πληρωμές· δ) άτομα με ακαδημαϊκό υπόβαθρο ή αναγνωρισμένη πείρα στον τομέα που αναφέρεται στο άρθρο 2. 3. Οι αναφερόμενοι στην παράγραφο 2 εκδηλώνουν το ενδιαφέρον τους για συμμετοχή στην ομάδα εγγράφως. 4. Η Επιτροπή αξιολογεί την επιλεξιμότητα κάθε εμπειρογνώμονα με βάση τα ακόλουθα κριτήρια: α) συναφείς αποδεδειγμένες γνώσεις και εμπειρογνωμοσύνη στον τομέα που καλύπτει η εντολή της ομάδας· β) πρόσφατη πρακτική εμπειρογνωμοσύνη ή πείρα· γ) επαρκή γνώση μιας γλώσσας η οποία συνηθίζεται στον χρηματοπιστωτικό τομέα, σε επίπεδο που να επιτρέπει στον εμπειρογνώμονα να συμμετέχει σε συζητήσεις και να συντάσσει εκθέσεις στη γλώσσα αυτή. Οι δηλώσεις ενδιαφέροντος που θα ληφθούν πρέπει να περιλαμβάνουν τεκμηρίωση, με βάση την οποία αποδεικνύεται ότι ο προτεινόμενος εμπειρογνώμονας πληροί τις προϋποθέσεις που ορίζονται στην παρούσα παράγραφο. 5. Η Επιτροπή διορίζει τους εμπειρογνώμονες έχοντας κατά νου την ανάγκη εκπροσώπησης των συμφερόντων όλων των ενδιαφερομένων φορέων. Επιπλέον, η Επιτροπή φροντίζει, βάσει των προτάσεων που έχει λάβει, για την αναλογική εκπροσώπηση των χρηστών, την ευρεία γεωγραφική εκπροσώπηση και την εξισορροπημένη σύνθεση μεταξύ ανδρών και γυναικών. 6. Οι προτεινόμενοι εμπειρογνώμονες που έχουν κριθεί κατάλληλοι, αλλά δεν έχουν διοριστεί, μπορούν να εγγραφούν σε εφεδρικό πίνακα, τον οποίο μπορεί να χρησιμοποιεί η Επιτροπή για τον διορισμό αντικαταστατών. 7. Ισχύουν οι ακόλουθες διατάξεις: α) τα μέλη που προτείνονται από τον τομέα των πληρωμών, από τους χρήστες υπηρεσιών πληρωμών ή από τους ιδιωτικούς οργανισμούς που συνδέονται με την πρόληψη της απάτης κατά τις πληρωμές διορίζονται ως ενδιαφερόμενα μέρη· β) τα μέλη με ακαδημαϊκό υπόβαθρο ή αναγνωρισμένη πείρα διορίζονται υπό την προσωπική τους ιδιότητα· γ) η εντολή των μελών της ομάδας αρχίζει με την πρώτη συνεδρίαση της ομάδας· τα μέλη διατηρούν την ιδιότητά τους μέχρις ότου αντικατασταθούν ή μέχρι τη λήξη της θητείας τους· δ) τα μέλη που δεν είναι πλέον σε θέση να συμβάλλουν αποτελεσματικά στις εργασίες της ομάδας, που έχουν υποβάλει την παραίτησή τους ή που δεν τηρούν τους όρους που προβλέπονται στο παρόν άρθρο ή στο άρθρο 287 της συνθήκης μπορούν να αντικατασταθούν για την υπόλοιπη θητεία τους· ε) τα μέλη που διορίζονται υπό την προσωπική τους ιδιότητα υπογράφουν κάθε χρόνο βεβαίωση ότι θα ενεργούν προς το δημόσιο συμφέρον και δήλωση σχετικά με την απουσία ή ύπαρξη συμφέροντος που μπορεί να επηρεάζει την αμεροληψία τους· στ) τα ονόματα των μελών δημοσιεύονται στο μητρώο των ομάδων εμπειρογνωμόνων της Ευρωπαϊκής Επιτροπής και στον δικτυακό τόπο της ΓΔ εσωτερικής αγοράς και Υπηρεσιών. Τα ονόματα των μελών συγκεντρώνονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001. Άρθρο 5 Λειτουργία 1. Η προεδρία της ομάδας ασκείται από εκπρόσωπο της Επιτροπής. 2. Έπειτα από συμφωνία με την Επιτροπή, είναι δυνατή η συγκρότηση υποομάδων για την εξέταση συγκεκριμένων θεμάτων με βάση την εντολή που καθορίζεται από την ομάδα· οι εν λόγω υποομάδες διαλύονται μόλις ολοκληρώσουν τα συγκεκριμένα καθήκοντά τους. 3. Ο εκπρόσωπος της Επιτροπής μπορεί να προσκαλεί εμπειρογνώμονες και παρατηρητές με ειδικές γνώσεις να συμμετάσχουν στο έργο της ομάδας και των υποομάδων. 4. Οι πληροφορίες που αποκτώνται στο πλαίσιο της συμμετοχής στις εργασίες της ομάδας των υποομάδων δεν επιτρέπεται να δημοσιοποιούνται, εάν η Επιτροπή κρίνει ότι αφορούν εμπιστευτικά θέματα. 5. Η ομάδα και οι υποομάδες της συνεδριάζουν κανονικά στους χώρους της Επιτροπής, με τη μορφή και ανάλογα με το χρονοδιάγραμμα που καθορίζονται από την Επιτροπή. Με τα καθήκοντα γραμματείας της ομάδας επιφορτίζεται η Επιτροπή των Ευρωπαϊκών Κοινοτήτων. Στις συνεδριάσεις της ομάδας ή των υποομάδων της μπορούν να συμμετέχουν υπάλληλοι της Επιτροπής για τους οποίους ο τομέας παρουσιάζει ενδιαφέρον. 6. Η ομάδα καταρτίζει τον εσωτερικό κανονισμό της με βάση τους τυποποιημένους κανόνες διαδικασίας τους οποίους έχει θεσπίσει η Επιτροπή. 7. Η Επιτροπή μπορεί να δημοσιεύει στο Διαδίκτυο, στην αυθεντική γλώσσα του εκάστοτε εγγράφου, περιλήψεις, συμπεράσματα ή επιμέρους συμπεράσματα ή έγγραφα εργασίας της ομάδας. Άρθρο 6 Δαπάνες συνεδριάσεων 1. Η Επιτροπή επιστρέφει τα έξοδα ταξιδίου και, κατά περίπτωση, διαμονής των μελών, εμπειρογνωμόνων και παρατηρητών που συνδέονται με δραστηριότητες της ομάδας με βάση τους κανόνες της Επιτροπής που ισχύουν σε θέματα αποζημίωσης εξωτερικών εμπειρογνωμόνων. 2. Τα μέλη, οι εμπειρογνώμονες και οι παρατηρητές δεν αμείβονται για τις υπηρεσίες που παρέχουν. 3. Τα έξοδα συνεδριάσεων επιστρέφονται εντός των ορίων του ετήσιου προϋπολογισμού που διατίθεται στην ομάδα από τις αρμόδιες υπηρεσίες της Επιτροπής. Βρυξέλλες, 15 Δεκεμβρίου 2008.

[Source: multi_eurlex | Tokens: 8144]